《登多景楼》
明代·无方

大山千丈青岧峣，长江万古铺琼瑶。
银河倒影落天堑，海门琼琼来春潮。
伟哉孙刘辈，壮志摩云霄。
只今英雄遗草木，秋霜肃杀寒不凋。
朱阑仄上横斗杓，烟峦直下明金焦。
黄鹤山空杜鹃老，鸳鸯渚冷芙蓉娇。
人间笑傲输渔樵，犹将举废论前朝。
万岁岭，千秋桥，月明尚有人吹箫，月明尚有人吹箫。